“สศค.” เผยศก.ไทย มิ.ย. ยังชะลอตัว คาด GDP ปี 63 ติดลบ 8.5% เริ่มฟื้นปีหน้า
สำนักงานเศรษฐกิจการคลัง (สศค.) กระทรวงการคลัง เผยภาวะเศรษฐกิจไทย เดือน มิ.ย. ยังชะลอตัว คาด GDP ปี 63 ติดลบ 8.5% เริ่มฟื้นปีหน้า
สำนักงานเศรษฐกิจการคลัง (สศค.) กระทรวงการคลัง เผยภาวะเศรษฐกิจไทย เดือน มิ.ย. ยังชะลอตัว คาด GDP ปี 63 ติดลบ 8.5% เริ่มฟื้นปีหน้า
30 ก.ค. 2563

นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) กระทรวงการคลัง แถลงภาวะเศรษฐกิจไทยประจำเดือน มิ.ย. 63 ระบุว่า ยังมีแนวโน้มชะลอตัว แต่ดีขึ้นจากเดือนก่อน (พ.ค.63) โดยได้รับปัจจัยสนับสนุนจากการดำเนินกิจกรรมทางเศรษฐกิจที่มากขึ้น หลังจากมาตรการผ่อนปรนกิจการและกิจกรรมเพื่อป้องกันการแพร่ระบาดของโรคโควิด-19 ส่งผลให้อุปสงค์ในประเทศทั้งการบริโภคภาคเอกชนและการลงทุนในหมวดการก่อสร้างปรับตัวดีขึ้น
อย่างไรก็ดี ด้านอุปสงค์ภายนอกประเทศที่สะท้อนผ่านการส่งออกสินค้าและบริการยังคงชะลอตัว สอดคล้องกับด้านอุปทานที่ชะลอตัวลงในภาคอุตสาหกรรมและภาคการท่องเที่ยว
นอกจากนี้ นายลวรณ ยังคาดการณ์ว่าในปี 63 เศรษฐกิจไทยจะติดลบถึง 8.5% รับผลกระทบจากสถานการณ์การแพร่ระบาดของเชื้อไวรัสโควิด-19 เป็นหลัก ก่อนจะกลับมาขยายตัวในระดับ 4-5% ในปี 64 เนื่องจากขณะนี้เริ่มเห็นสัญญาณการฟื้นตัวหลังจากผ่านจุดต่ำสุดในช่วงไตรมาส 2/63 ที่คาดว่าเศรษฐกิจจะติดลบเกินกว่า 10%  โดยคาดว่าในไตรมาส 3/63 มีโอกาสเป็นบวกหรืออาจติดลบมากเท่ากับไตรมาสก่อน ทั้งนี้ กระทรวงการคลังจะติดตามสถานการณ์เศรษฐกิจในระยะต่อไปอย่างใกล้ชิด และพร้อมออกมาตรการดูแลที่เหมาะสมในแต่ละช่วงเวลา